It-Tlieta, 10 ta' Diċembru 2019: Il-Mulej imexxi l-poplu tiegħu, ifarrġu, imma jikkoreġih ukoll u jikkastigah bit-tenerezza ta' missier, ta' ragħaj. Il-Papa Franġisku qal dan fl-omelija tal-quddiesa li ċċelebra llum, fil-kappella tad-Dar Santa Marta. Il-Qdusija Tiegħu kien qed jagħmel riflessjoni dwar il-mistoqsija: Kif ifarraġna, kif jikkoreġina l-Mulej? – mistoqsija li toħroġ mill-ewwel qari tal-Liturġija tal-ġurnata, meħud mill-Ktieb ta' Iżaija. Is-silta tiftaħ bi tħabbira ta' tama: 'Farrġu, farrġu l-poplu tiegħi.' Il-Profeta qed itenni kliem il-Mulej: 'Kellmu lil qalb Ġerusalemm u għidulha li ntemm il-jasar tagħha, tħallsu ħtijietha.' Il-Mulej, ikkummenta l-Papa, ifarraġna dejjem bil-patt li aħna nħalluh. Alla jfarraġ bil-konsolazzjoni, imma kif? Il-Papa kkwota silta oħra minn Iżaija fejn jitkellem dwar ir-ragħaj it-tajjeb li bi driegħu jiġma' l-merħla u jerfa' l-ħrief fi ħdanu, u jmexxi bil-ħlewwa lin-nagħaġ li jreddgħu. Dan hu att ta' tenerezza! Il-Mulej ifarraġ bit-tenerezza. Kif jikkastiga l-Mulej? Bit-tenerezza. Tista' timmaġina lilek innifsek imħaddan ma' sider il-Mulej wara li tkun dnibt? Il-Mulej imexxi, jiggwida l-poplu tiegħu; il-Mulej jikkoreġi, u nżid jien, qal Franġisku, bit-tenerezza, biż-żegħil. L-atteġġjament ta' Alla mhux didattiku jew diplomatiku: li jagħmel jagħmlu minn tqanqil ġewwieni. Huwa l-ferħ li jħoss meta midneb jersaq lejh. U dal-ferħ jagħmlu teneru. Il-Papa Franġisku fakkar li fil-parabbola tal-iben il-ħali, il-missier jara lil ibnu ġej mill-bogħod għax kien qed jistennieh. Kien jitla' fuq il-bejt biex jara ibnu hux ġej lura. Qalb ta' missier. U meta ibnu jasal u jibda d-diskors ta' sogħba, jaqtagħlu kliemu u jagħmel festa. Din hi l-qrubija tenera tal-Missier, issokta jikkummenta l-Papa. Fl-Evanġelju tal-lum nerġgħu nsibu lir-ragħaj, dak li għandu mitt nagħġa u tintiliflu waħda. Dan mhux se jħalli lid-99 l-oħra fuq l-għolja biex imur ifittex il-mitlufa? U jekk isibha jifraħ aktar biha milli bid-99 li ma ntilfux. Dan hu l-ferħ li jħoss il-Mulej quddiem il-midneb, quddiemna, meta nħalluh jaħfrilna, meta nersqu lejh biex nitolbuh maħfra. Ferħ li jsir tenerezza li tfarraġna. Bosta drabi aħna nilmentaw minħabba d-diffikultajiet li għandna. Ix-xitan iridna ninħakmu mill-ispirtu tad-dwejjaq, iridna fl-imrar minħabba ħajjitna u minħabba dnubietna. Kont naf persuna kkonsagrata lil Alla, żied il-Papa, li kienu laqqmuha 'Gemgima' għax ma kien jirnexxilha tagħmel xejn aktar ħlief tilmenta. Setgħet rebħet il-Premju Nobel tat-tgergir! Kemm drabi ngergru u naħsbu li dnubietna, il-limitazzjonijiet tagħna ma jistgħux jinħafru. F'dak il-waqt jasal leħen il-Mulej u jgħidilna, 'Jien infarrġek, jiena qribek.' Ikellimna bit-tenerezza. Alla setgħani li ħalaq is-sema u l-art, Alla eroj, u biex ngħidu hekk, ħuna, li ħalla lilu nnifsu jitkaxkar sas-salib u jmut għalina, għandu ħila jmellisna u jgħidilna: 'Tibkix.' Kien b'din it-tenerezza, kompla l-Papa, li l-Mulej ħaddan lill-armla ta' Najn meta qalilha: 'Tibkix.' Forsi quddiem it-tebut ta' binha, Hu kien diġà ħaddanha miegħu minn qabel qalilha biex ma tibkix, għax hemmhekk kien hemm id-diżastru. Jeħtiġilna nemmnu f'dal-faraġ tal-Mulej, għax wara tiġi l-grazzja tal-maħfra. Xi ħadd jgħidli: 'Imma jien dnibt wisq, għamilt ħafna żbalji.' Imma kun miftuħ għall-faraġ. Tgħidli: 'U min se jfarraġni?' Il-Mulej. 'U fejn nista' mmur?' Mur itlob maħfra. Kun kuraġġuż, iftaħ il-bieb u Hu jħaddnek miegħu. Hu jersaq qribek bit-tenerezza ta' missier, qisu ħuk. Kif jagħmel ir-ragħaj li jirgħa l-merħla u bi driegħu jerġa' jiġmagħha, il-ħrief fi ħdanu jerfagħhom u bil-ħlewwa jmexxi n-nagħaġ li jreddgħu. Hekk ifarraġna l-Mulej. Miġjub għall-Malti mit-Taljan minn Joe Huber
Il-Papa f'Santa Marta: M'għandniex għalfejn nilmentaw, il-Mulej ifarraġ